S-89/2016

Mál þetta, sem þingfest var 9. júní 2016 og dómtekið 22. ágúst 2016, er höfðað með ákæru útgefinni af héraðssaksóknara þann 12. maí sl., á hendur K-kk-þgf K-kk-þgf, Brimhólabraut 27, Vestmannaeyjum,

„fyrir eftirtalin brot gegn A, aðfaranótt laugardagsins 12. mars 2016, á veitingastaðnum Lundanum, Kirkjuvegi 21, Vestmannaeyjum:

1. Fyrir líkamsárás, með því að hafa á salerni á efri hæð, slegið A ítrekuðum höggum í andlit.

2. Fyrir sérstaklega hættulega líkamsárás með því að hafa, í anddyri, skömmu eftir atvik sem lýst er í 1. lið, sparkað í höfuð A þar sem hann lá á gólfi í tökum dyravarða.

Af árásunum hlaut A bólgur og mar á báðar kinnar, yfir enni og á nef, bólgu og roða á vinstra eyra, bólgu og sprungu á hægra augnlok, mar víða á höfuð og mar og rispur víða á efri hluta líkama.

Telst háttsemin samkvæmt 1. lið varða við 1. mgr. 217. gr. almennra hegningarlaga nr. 19/1940 og samkvæmt 2. lið við og 2. mgr. 218. gr. sömu laga.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu A, er þess krafist að ákærði verði dæmdur til að greiða honum bætur samtals að fjárhæð kr. 661.040, ásamt vöxtum samkvæmt 8. gr. laga um vexti og verðtryggingu nr. 38/2001 frá tjónsdegi 12. mars 2016, en síðan dráttarvöxtum samkvæmt 9. gr. laga nr. 38/2001 að liðnum mánuði frá birtingu kröfunnar til greiðsludags.“

Ákærði sótti ekki þing við þingfestingu málsins, en það gerði hann 6. ágúst sl. og óskaði þá eftir fresti til að taka afstöðu til sakargifta og ráðfæra sig við skipaðan verjanda sinn. Ákærði kom fyrir dóminn 22. ágúst sl. og játaði skýlaust sök í báðum liðum ákæru. Jafnframt samþykkti ákærði bótaskyldu en mótmælti kröfunni sem of hárri. Með vísun til 1. mgr. 175. gr. laga nr. 88/2008 um meðferð sakamála og með heimild í sömu málsgrein ákvað dómari að víkja henni til meðferðar í sérstöku einkamáli nr. [...] og voru ekki gerðar athugasemdir við það af hálfu sakflytjenda. Verður ekki fjallað frekar um hana.

Var málið þá tekið til dóms skv. 164. gr. laga nr. 88/2008 um meðferð sakamála, eftir að einkaréttarkröfu hafði verið vikið til hliðar í sérstöku einkamáli eins og áður greinir og sækjandi og skipaður verjandi höfðu tjáð sig um lagaatriði og viðurlög, enda taldi dómari ekki ástæðu til að draga í efa að játningin væri sannleikanum samkvæm.

Af hálfu ákæruvalds eru gerðar þær dómkröfur sem að ofan greinir.

Af hálfu ákærða er krafist vægustu refsingar sem lög leyfa, auk hæfilegra málsvarnarlauna skipaðs verjanda.

Af hálfu skipaðs réttargæslumanns er krafist þóknunar.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði ákærða var hann sektaður árið 2013 fyrir brot gegn ávana- og fíkniefnalöggjöf og þann 26. maí 2014 var hann sakfelldur fyrir brot gegn 1. mgr. 244. gr. og 1. mgr. 259. gr. almennra hegningarlaga nr. 19/1940 og þá var hann sakfelldur fyrir akstur án þess að hafa öðlast ökuréttindi, sbr. 1. mgr. 48. gr. umferðarlaga nr. 50/1987. Um var að ræða hegningarauka og var ákvörðun refsingar frestað skilorðsbundið í 2 ár. Þann 17. febrúar 2015 sættist ákærði á greiðslu 74.000 króna sektar fyrir brot gegn ávana- og fíkniefnalöggjöf. Með dómi uppkveðnum þann 21. júlí 2015 var ákærði sakfelldur fyrir brot gegn 244. gr. almennra hegningarlaga og var dómurinn frá 26. maí 2014 tekinn upp en ákvörðun refsingar frestað skilorðsbundið í 2 ár. Með dómi uppkveðnum sama dag var ákærði sakfelldur fyrir brot gegn 1. mgr. 217. gr. almennra hegningarlaga og fíkniefnalöggjöf en ákvörðun refsingar frestað skilorðsbundið í 2 ár. Þann 17. september sl. var ákærði dæmdur í 3 mánaða fangelsi, skilorðsbundið í 2 ár fyrir brot gegn 1. mgr. 217. gr. almennra hegningarlaga. Þann 8. mars sl., var ákærði dæmdur í 5 mánaða fangelsi, skilorðsbundið í 2 ár fyrir brot gegn 1. mgr. 217. gr. almennra hegningarlaga og ávana- og fíkniefnalöggjöf. Um var að ræða hegningarauka og var skilorðsdómurinn frá 17. september sl. dæmdur upp. Þá hlaut ákærði dóm þann 8. apríl sl., 8 mánaða fangelsi, þar af voru 5 mánuðir skilorðsbundnir í 2 ár fyrir brot gegn 1. mgr. 217. gr. almennra hegningarlaga, 3. mgr. 99. gr. barnaverndarlaga, 1. mgr. 171. gr., sbr. 169. gr. tollalaga, 2. gr., sbr. 5. og 6. gr. laga um ávana- og fíkniefni og 3. mgr. 40. gr. lyfjalaga. Dómurinn frá 8. mars sl. var dæmdur upp. Þá hlaut ákærði dóm þann 3. maí sl., 9 mánaða fangelsi fyrir brot gegn 1. mgr. 218. gr. almennra hegningarlaga og fyrir akstur undir áhrifum ávana og fíkniefna og án ökuréttinda. Um var að ræða hegningarauka og var skilorðshluti dómsins frá 8. apríl sl. dæmdur upp. Loks var ákærði sakfelldur þann 9. júní sl. fyrir fíkniefnabrot, en dómurinn var hegningarauki og ákærða ekki gerð sérstök refsing.

Brot ákærða nú eru framin fyrir uppsögu síðast talinna þriggja dóma og ber að ákveða refsingu með hliðsjón af 78. gr. almennra hegningarlaga nr. 19/1940. Þá ber að líta til 77. gr. sömu laga. Jafnframt ber að líta til hreinskilnislegrar játningar ákærða sem og þess að hann hefur samþykkt bótaskyldu sína gagnvart brotaþola. Þá ber að líta til 1. mgr. 218. gr. b almennra hegningarlaga nr. 19/1940 við ákvörðun refsingar ákærða. Þykir refsing ákærða hæfilega ákveðin fangelsi í 8 mánuði. Frá refsingunni ber að draga með fullri dagatölu gæsluvarðhald sem ákærði sætti frá 13. mars 2016 til 6. maí 2016, sbr. 76. gr. almennra hegningarlaga nr. 19/1940.

Samkvæmt 1. mgr. 218. gr. laga nr. 88/2008 um meðferð sakamála verður ákærði dæmdur til að greiða sakarkostnað. Samkvæmt yfirliti Lögreglustjórans í Vestmannaeyjum er útlagður kostnaður alls kr. 54.477 og ber ákærða að greiða hann, en kostnaður vegna matar fyrir fanga getur ekki talist til sakarkostnaðar. Þá verður ákærða gert að greiða þóknun skipaðs réttargæslumanns brotaþola, H-kk-ef B-kk-ef hrl., alls kr. 204.600 að meðtöldum virðisaukaskatti, ásamt þóknun skipaðs verjanda síns, G-kk-ef S-x-x R-kk-ef hdl., kr. 409.200 að meðtöldum virðisaukaskatti, ásamt aksturskostnaði verjandans, kr. 24.200.

S-kk-nf G. G-kk-nf héraðsdómari kveður upp dóm þennan.

D ó m s o r ð :

Ákærði, K-kk-nf K-kk-nf, sæti fangelsi í 8 mánuði. Frá refsingunni dregst með fullri dagatölu gæsluvarðhald sem ákærði sætti frá 13. mars 2016 til 6. maí 2016.

Ákærði greiði sakarkostnað, alls kr. 692.477, þar með talin þóknun skipaðs verjanda síns, G-kk-ef S-x-x R-kk-ef hdl., kr. 409.200 ásamt aksturskostnaði verjandans, kr. 24.200, auk þóknunar skipaðs réttargæslumanns brotaþola, H-kk-ef B-kk-ef hrl., kr. 204.600.

S-kk-nf G. G-kk-nf